# DODATOK k usmerneniu pre zabezpečenie zvýšenej kontroly cudzincov

Vzhľadom k zavedeniu zvýšenej kontroly cudzincov a zároveň na základe vašich otázok, upresňujeme spôsob zadávania žiadostí o vydanie tachografových kariet.

Zvýšená kontrola cudzincov bola zavedená v rámci elektronických formulárov systému CAMS, kde na základe zvolených a vyplnených údajov vieme jednoznačne definovať cudzincov a z ich predložených dokladov vyhotovovať skeny, ktoré sú potrebné pre realizáciu rozhodnutia o schválení alebo zamietnutí žiadosti schvaľovateľom. Premietnutie týchto zmien do tlačiva žiadostí o vydanie podnikovej karty a vydanie dielenskej karty by znamenali pre tlačivá zvýšenie počtu strán, väčšiu chybovosť pri vypĺňaní jednotlivých možností a nakoniec zvýšenú podporu a úsilie na zberných miestach. Tlačivá neobsahujú rovnakú sadu údajov ako elektronický formulár, a preto je dôležité evidovať žiadosť v spolupráci so žiadateľom/držiteľom.

# A: Evidovanie žiadostí o vydanie podnikovej a dielenskej karty

Po novom majú držitelia podnikovej a dielenskej karty definovaný trvalý pobyt a elektronickú schránku za účelom plnohodnotnej komunikácie s osobou, ktorá má mať tachografovú kartu po celú dobu platnosti pod svojou kontrolou a zároveň zmena pokrýva aj situáciu ak je žiadateľom cudzinec. Identifikácia držiteľa, ktorá sa preukazuje identifikačným dokladom jednoznačne preukazuje vzťah danej osoby k dopravnému podniku alebo autorizovanej dielni a zároveň eliminujeme riziko uvádzania nesprávnych a neoverených údajov držiteľa karty.

Predkladanie dokladov:

* Občan SR predkladá pre identifikáciu občiansky preukaz SK alebo alternatívne cestovný pas SK na zaevidovanie, ale sken sa z neho nevytvára.
* Občan EÚ predkladá pre identifikáciu občiansky preukaz EÚ (identifikačný doklad svojej krajiny) alebo alternatívne cestovný pas EÚ. Z identifikačného dokladu sa vyhotovuje sken. Povolenie pobytu občan EÚ nepredkladá, resp. sa neeviduje.
* Občan tretej krajiny predkladá cestovný pas a povolenie pobytu (pobytový doklad alebo vízum). Na lehotu povolenia pobytu sa nevzťahuje povinná lehota zotrvania cudzinca v SR 185 dní. Skeny sa vyhotovujú z identifikačného dokladu a povolenia pobytu.

**UPOZORNENIE: Občan EÚ a občan tretej krajiny pre vydanie podnikovej karty nepreukazuje lehotu pobytu 185 dní v SR!**

Zvýšenú pozornosť je potrebné zamerať na akceptovanie predkladaných dokladov.

1. Stále platí, že o tachografovú podnikovú kartu žiada štatutár dopravného podniku osobne na zbernom mieste. Predkladá na overenie doklad totožnosti. V prípade, že žiadosť nepodáva štatutár, je nutné predložiť splnomocnenie s osvedčeným podpisom štatutára dopravného podniku, aby ním určený splnomocnenec mohol predložiť žiadosť o vydanie tachografovej podnikovej karty a doklad na overenie totožnosti splnomocnenca. To znamená, že žiadosť je podávaná buď štatutárom, ktorý predkladá okrem iného svoj doklad totožnosti a aj doklad totožnosti osoby držiteľa karty, alebo žiadateľ (splnomocnenec) príde s overeným splnomocnením štatutára a predkladá svoj doklad totožnosti, ktorý sa zapíše do žiadosti. Pokiaľ je budúci držiteľ karty občan z tretej krajiny, musí prísť osobne na zberné miesto pre kontrolu identity, dokladov a kontroly povolenia pobytu (neplatí pre občanov EÚ). Predložené doklady musia byť vždy originály vrátane splnomocnenia štatutárneho orgánu dopravného podniku (štatutára). Predkladanie kópií dokladov nie je možné akceptovať. Pokiaľ bude zaevidovaná žiadosť obsahujúca kópie dokladov, bude takáto žiadosť zamietnutá.
2. O tachografovú dielenskú kartu žiada prevádzkovateľ autorizovanej dielne osobne na zbernom mieste. Predkladá doklad na overenie totožnosti prevádzkovateľa autorizovanej dielne. V prípade že žiadosť nepodáva prevádzkovateľ autorizovanej dielne, je nutné predložiť splnomocnenie s osvedčeným podpisom štatutárneho orgánu prevádzkovateľa autorizovanej dielne, aby daný žiadateľ mohol predložiť žiadosť o vydanie tachografovej dielenskej karty spolu s dokladom na overenie totožnosti splnomocnenca. Pokiaľ je budúci držiteľ karty občan z tretej krajiny, musí prísť osobne na zberné miesto pre kontrolu identity, dokladov a kontroly povolenia pobytu (neplatí pre občanov EÚ). Predložené doklady musia byť vždy originály vrátane splnomocnenia štatutárneho orgánu dopravného podniku (štatutára). Predkladanie kópií dokladov nie je možné akceptovať. Pokiaľ bude zaevidovaná žiadosť obsahujúca kópie dokladov, bude takáto žiadosť zamietnutá.

# B: Evidovanie žiadostí o vydanie karty vodiča

Ak má cudzinec obnovený prechodný pobyt a **preukazuje sa platným pobytovým dokladom**, ktorého dátum vydania k aktuálnemu dátumu podania žiadosti o vydanie tachografovej karty nespĺňa lehotu zotrvania v SR minimálne 185 dní, cudzinec je povinný predložiť jeden z nasledovných dokladov, ktorý preukazuje predchádzajúce zotrvanie v SR:

1. Predchádzajúci pobytový doklad, alebo
2. Rozhodnutie MV SR o vydaní predchádzajúceho povolenia pobytu, alebo
3. Rozhodnutie MV SR o udelení tolerovaného pobytu (dočasné útočisko/odídenec), alebo
4. Rozhodnutie MV SR o udelení prechodného pobytu

Z predloženého dokladu je potrebné vyhotoviť sken/skeny v rámci časti „Iné podklady“.

Zamestnanec zberného miesta vo formulári použije v položke „platnosť pobytu od“ začiatočný dátum z predloženého predchádzajúceho rozhodnutia MV SR o povolení pobytu prípadne z predchádzajúceho pobytového dokladu, a do položky „platnosť pobytu do“ konečný dátum nového platného pobytového dokladu. Do položky „Poznámka“ je potrebné doplniť informáciu o predložení dvoch dokladoch a v rámci skenovania nahrať oba doklady súčasne. Uvedené platí, ak pobyt cudzinca v SR nebol prerušený, respektíve je v minimálnej dĺžke 185 dní. Sken dokladu pôvodného rozhodnutia sa prikladá v časti Iné podklady